Id-Deputat Prim Ministru u Ministru għas-Saħħa Chris Fearne u l-Ministru għall-Intern, is-Sigurtà Nazzjonali u l-Infurzar tal-Liġi Byron Camilleri inawguraw uffiċjalment 112 Command Centre ġdid fl-Isptar Mater Dei. Dan il-command centre huwa parti mis-sistema ta' 112 għall-emerġenza fil-pajjiż u huwa speċjalizzat għall-emerġenzi fejn ikun hemm bżonn assistenza medika. "Id-Dipartiment tal-Emerġenza f'pajjiżna jkollu madwar 110 sejħa għall-ambulanza kuljum, li jammontaw għal madwar 41,000 sejħa fis-sena. Fil-fatt 70% tas-sejħiet fuq il-112 jkollhom bżonn għajnuna medika. Dan iċ-ċentru huwa mgħammar bl-aktar software avvanzat li jeżisti u s-sistema hija wkoll imqabbda ma' Transport Malta u għalhekk tindika liema ambulanza hi l-eqreb (bħala ħin) għall-post tal-inċident. Is-sistema tippermetti wkoll li t-tobba fl-Emerġenza jkunu jistgħu jaraw il-kundizzjoni eżatta tal-pazjent," qal id-Deputat Prim Ministru. Huwa rringrazzja lill-Ministeru għall-Intern għall-ħidma li ż-żewġ ministeri għamlu flimkien fuq dan il-proġett, lill-FMS u lill-ħaddiema kollha fid-Dipartiment tal-Emerġenza għad-dedikazzjoni u għall-impenn tagħhom. Il-Ministru għall-Intern, Sigurtà Nazzjonali u l-Infurzar tal-Liġi Byron Camilleri spjega li dan l-investiment huwa xhieda ta' kemm il-gvern huwa kommess li jsaħħaħ ir-riżorsi tal-forzi tal-ordni. "B'investiment ta' €3.8 miljun, is-sistema teknoloġika tan-numru 112 fi ħdan id-Dipartiment tal-Emerġenza ser tkun iktar effiċjenti biex tirrispondi għas-sejħiet li jsirulha," qal il-ministru. Fid-diskors tiegħu, elenka numru ta' karatteristiċi li tinkludi s-sistema l-ġdida fosthom il-kapaċità li l-persuna li qed issejjaħ għall-għajnuna biex tibgħat ritratt hekk kif f'ċerti sitwazzjonijiet dan jista' jwassal għal reazzjoni aktar immedjata mis-servizzi tal-emerġenza. Il-Ministru Camilleri temm jgħid li llum il-gvern qed jinvesti fl-aqwa apparat sabiex il-ħaddiema tal-forzi tal-ordni jaħdmu bl-aqwa għodda.